SKRIFTLIG FORESPØRGSEL E-3168/02

af Patricia McKenna (Verts/ALE) til Kommissionen

(6. november 2002)

Om: Transportvirksomheders forpligtelser

I sit svar på en række spørgsmål om transportvirksomheders forpligtelser, stillet af Glyn Ford (E-1587/02 E-1594/02(1) bekræftede Antonio Vitorino, medlem af Kommissionen, den 9. juli 2002, at Europa-Kommissionen aldrig har forlangt, at lovgivningen om transportvirksomheders forpligtelser harmoniseres fuldt ud og gennemføres over for alle transportmidler, som et af disse forespørgsler lader formode. I henhold til referatet fra drøftelsen om forslag til direktiv om tranvirksomheders forpligtelser, der blev forelagt af det franske formandskab den 13. marts 2001, sagde Antonio Vitorino imidlertid følgende: Det forslag til direktiv, vi drøfter i dag, er kun et første skridt. På længere sigt vil det være nødvendigt at gå videre og se konsekvent på alle transportmidler, herunder godstransport. Derfor vil Kommissionen på sin side påtage sig sit ansvar desangående og forsøge at berede jordbunden i nært samarbejde med alle interesserede parter med henblik på et mere harmoniseret europæisk tiltag. Vi regner med at være i stand til at forelægge et forslag, der dækker alle transportmidler og bygger på nært samarbejde med humanitære organisationer, transportvirksomhederne selv og naturligvis med lovens håndhævere.

Hvis dette ikke betyder, at Kommissionen forlangte, at lovgivningen vedrørende transportvirksomheders forpligtelser harmoniseres fuldt ud og gennemføres over for alle transportmidler, kan Kommissionen da forklare, hvad der mentes med Antonio Vitorinos ovennævnte erklæring?

Kommissionen har afholdt en række rundbordssamtaler, hvor eksperter har set på konsekvenserne af lovgivningen om transportvirksomheders forpligtelser. Sådanne samtaler

føres sædvanligvis inden en retsakt forelægges Europa-Parlamentet til godkendelse og ikke seks måneder efter den endelige godkendelse af det pågældende direktiv. Kan Kommissionen forklare, hvorfor disse drøftelser fandt sted efter godkendelsen af Rådets her omhandlede direktiv, navnlig i lyset af at de lovgivningsmæssige foranstaltninger er nye for visse medlemsstater?

Det ovennævnte forslag til direktiv blev formelt vedtaget den 28. juni 2001, og to medlemsstater, nemlig Irland og Sverige, der ikke har en lov om bøder til transportvirksomheder, som med eller mod sin vilje befordrer passagerer uden identitetspapirer, har nu pligt til at indføre en sådan lov, da de ellers kan bringes for De Europæiske Fællesskabers Domstol af Kommissionen for manglende implementering af et fællesskabsdirektiv. Mener Kommissionen ikke, at dette er et eksempel på demokratisk underskud, og at de tilbørlige demokratiske procedurer ikke er blevet respekteret? Hvis dette ikke er Kommissionens synspunkt, kan den da redegøre for sin holdning?

Om end de spørgsmål, der blev rejst i Glyn Fords skriftlige forespørgsler, vedrører de vigtigste legitime og virkelige tanker, lovgivningen om transportvirksomheders forpligtelser har givet anledning til, så vækker Kommissionens brug af futurum i sit svar formodning om, at disse punkter endnu ikke er blevet drøftet under eksperternes ovennævnte rundbordssamtaler. Kan Kommissionen forelægge en udtømmende liste over de spørgsmål, der hidtil er blevet drøftet?

(1) Se side 2.

Svar afgivet på Kommissionens vegne af Antonio Vitorino

(20. december 2002)

Det skal bemærkes, at Kommissionen allerede har givet en udtømmende oversigt over Kommissionens holdning og aktiviteter vedrørende transportvirksomheders forpligtelser i sit svar på en række skriftlige forespørgsler (E-0488/02-E-0493/02(1) og E-1587/02-E-1594/02(2) fra Glyn Ford. Det ærede medlems spørgsmål i nærværende skriftlige forespørgsel vedrører i stort omfang de samme spørgsmål, og der henvises derfor til ovennævnte svar.

Med hensyn til det ærede medlems detailspørgsmål kan der siges følgende:

- Kommissionen er klar over, at disse spørgsmål er vanskelige, men er overbevist om, at der gradvis bør udvikles et mere harmoniseret system for transportvirksomheders forpligtelser på EU-plan, og Kommissionen hilser derfor de igangværende ekspertmøder om transportvirksomheders forpligtelser velkomne, da de er en god måde at finde frem til fakta på.

- Rådets direktiv 2001/51/EF af 28. juni 2001 om fastsættelse af supplerende bestemmelser til artikel 26 i konventionen om gennemførelse af Schengen-aftalen af 14. juni 1985(3) var baseret på et initiativ fra Den Franske Republik(4) og ikke på et kommissionsforslag. Kommissionen kan ikke give nogen oplysninger om eller kommentarer til, hvilke diskussioner Republikken Frankrig har ført, inden initiativet blev taget.

- Rådets direktiv 2001/51/EF blev vedtaget efter proceduren i EF-traktatens artikel 67 (som blev indføjet ved Amsterdam-traktaten). Kommissionen vil ikke kommentere et påstået demokratisk underskud i forbindelse med en procedure, som foreskrives i EF-traktaten, i forbindelse med nærværende skriftlige forespørgsel.

- I henhold til artikel 7 i direktiv 2001/51/EF skal medlemsstaterne træffe de nødvendige foranstaltninger for at efterkomme dette direktiv senest den 11. februar 2003 og straks underrette Kommissionen herom. Efter udløbet af denne frist skal Kommissionen i henhold til artikel 211 i EF-traktaten sikre, at medlemsstaterne korrekt gennemfører direktivets bestemmelser.

- Fire ekspertmøder (om juridisk oversigt, humanitære aspekter, adfærdskodeks/aftalememorandum og teknisk informationsudveksling) er planlagt for 2002. Det sidste af disse møder finder sted i december 2002.

(1) EFT C 301 E af 5.12.2002, s. 45.

(2) Se side 2.

(3) EFT L 187 af 10.7.2001.

(4) EFT C 269 af 20.9.2000.